6 wenke om jou gastekamer soos "huis" te laat voel - Goeie Huishouding
Omskep jou gastekamer in 'n huis weg van die huis af vir jou kuiermense
As jy hierdie vakansie kuiergaste gaan kry wat vir 'n aand of meer oorbly, sal jy wil hê dat hulle tuis moet voel. Dis gelukkig iets wat jy maklik kan regkry met 'n paar klein veranderinge aan jou gastekamer. Hier is ses maniere waarop jy 'n gasvrye ruimte kan skep wat jou kuiermense se verblyf so gerieflik moontlik sal maak.
1. Skep 'n ruimte waar jou gaste hul bagasie kan neersit
Maak plek vir 'n tafeltjie of 'n bankie waarop 'n tas sal pas. Jou gaste sal dankbaar wees dat hulle nie so laag hoef te buk om iets uit hul tas te haal nie. Selfs iets so eenvoudigs soos 'n ekstra stoel sal 'n groot verskil maak.
2. Los 'n skinkbord of vlak bakkie vir gaste om te gebruik
Dit kan as 'n netjiese bêreplek vir gaste se toiletware of ander los goed dien.
3. Laat die kamer netjieser lyk deur 'n generiese laaier vir gaste te los
Dis moeilik om 'n kamer rustig te laat voel as daar laaiers vir alles van skootrekenaars tot selfone en tablette rondlê. Onthou dat dié kamer 'n toevlugsoord vir jou kuiermense weg van hul huis af sal wees. Verwyder sommer ook enige persoonlike ietms wat op 'n bedkassie uitgestal staan of in die klerekas gebêre is.
Probeer om die kamer so ordelik as moontlik te hou. Maak plek vir hulle om hul klere op te hang en maak ook 'n laai of twee leeg. Los minstens ses hangers in die kas. 'n Haak agter die deur kan nuttig wees vir 'n handsak, baadjie of 'n kamerjas.
4. Pak boeke en tydskrifte uit
Jy wil vir gaste kan sê: "Dis jou kamer. Ontspan, sit agteroor en lees 'n lekker boek."
5. Gee vir hulle 'n stel huissleutels
Almal sal meer ontspanne wees en makliker kan kom en gaan. Jy sal nie elke keer hoef huis toe te jaag as iemand wil ingaan nie, en hulle sal nie voel asof hulle jou verontrief wanneer hulle laat tuiskom nie. 'n Lysie van dinge om te sien en te doen sal ook welkom wees. En onthou om vir hulle instruksies te los oor hoe jou huis se sekuriteitstelsel werk.
6. En moenie hiérvan vergeet nie
Sit altyd vars blomme, peuselhappies, klam handelappies, en ekstra beddegoed, handdoeke en kussings (as jy het) in die kamer.